ET Euroopa Liidu Teataja L 198/11

KOMISJONI DIREKTIIV 2006/65/EÜ,

19. juuli 2006,

millega muudetakse nõukogu direktiivi 76/768/EMÜ kosmeetikatoodete kohta, et kohandada nimetatud direktiivi II ja III lisa tehnika arenguga

(EMPs kohaldatav tekst)

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 27. juuli 1976. aasta direktiivi 76/768/EMÜ (1) (liikmesriikides kosmeetikatoodete kohta vastuvõetud õigusaktide ühtlustamise kohta), eriti selle artikli 8 lõiget 2,

olles konsulteerinud kosmeetikatoodete ja tarbijatele mõeldud toiduks mittekasutatavate toodete teaduskomiteega (Scientific Committee on Cosmetic Products and Non-Food Products intended for Consumers – SCCNFP),

ning arvestades järgmist:

(1) Pärast teadusliku uurimuse “Püsijuuksevärvide kasutamine ja oht haigestuda kusepõievähki” avaldamist 2001. aastal jõudis SCCNFP järeldusele, et võimalik oht on murettekitav. SCCNFP soovitas komisjonil täiendavalt kontrollida kemikaalide kasutamist juuksevärvides.

(2) Samuti soovitas SCCNFP koostada juuksevärvide ohutuse hindamiseks üldstrateegia, sealhulgas juuksevärvide kosmeetiliste koostisainete võimaliku genotoksilisuse või mutageensuse katsetamise nõuded.

(3) Pärast SCCNFP arvamusega tutvumist leppis komisjon liikesriikide ja huvirühmadega kokku juuksevärvide reguleerimise üldstrateegia osas, mille kohaselt peavad tootjad esitama teaduslikud andmed juuksevärvide kohta SCCNFPle hindamiseks.

(4) Esimese sammuna strateegia rakendamiseks otsustati tegeleda selliste ainetega püsivärvides, mille juuksevärvides kasutamise suhtes avalike arutelude käigus selgelt pooldavat seisukohta ei ilmnenud. Kõnealuste ainete kasutamine tuleks seega keelata.

(5) SCCNFP arvamuse kohaselt ohustavad teatavad asovärvid tarbija tervist. Seega jäeti need direktiivi 76/768/EMÜ IV lisas kosmeetikatoodetes lubatud värvainete heakskiidetud loetelust välja. Samal põhjusel tuleb keelata ka nende kasutamine juuksevärvides.

(6) Direktiivi 76/768/EMÜ III lisa 2. osa kohaselt ajutiselt lubatud juuksevärvainete puhul tuleb ajutist perioodi pikendada.

(7) Direktiivi 76/768/EMÜ II ja III lisa tuleks seega vastavalt muuta.

(8) Käesoleva direktiiviga ettenähtud meetmed on kooskõlas kosmeetikatoodete alalise komitee arvamusega,

ON VASTU VÕTNUD KÄESOLEVA DIREKTIIVI:

Artikkel 1

Direktiivi 76/768/EMÜ II ja III lisa muudetakse vastavalt käesoleva direktiivi lisale.

Artikkel 2

Liikmesriigid võtavad kõik vajalikud meetmed tagamaks, et hiljemalt alates 1. detsembrist 2006 ei too ühenduse tootjad ega ühenduses asuvad importijad turule kosmeetikatooteid, mis ei vasta käesolevale direktiivile, samuti ei müüda ega tarnita neid lõpptarbijale.

Artikkel 3

1. Liikmesriigid jõustavad käesoleva direktiivi järgimiseks vajalikud õigus- ja haldusnormid hiljemalt 1. septembriks 2006. Nad edastavad nimetatud õigus- ja haldusnormide tekstid ning kõnealuste normide ja käesoleva direktiivi vahelise vastavustabeli viivitamata komisjonile.

Kui liikmesriigid võtavad need normid vastu, lisavad nad nendesse või nende ametliku avaldamise korral nende juurde viite käesolevale direktiivile. Sellise viitamise viisi näevad ette liikmesriigid.

2. Liikmesriigid edastavad komisjonile käesoleva direktiiviga reguleeritavas valdkonnas nende poolt vastuvõetavate põhiliste riiklike õigusnormide teksti.

Artikkel 4

Käesolev direktiiv jõustub kahekümnendal päeval pärast selle avaldamist Euroopa Liidu Teatajas.

Artikkel 5

Käesolev direktiiv on adresseeritud liikmesriikidele.

Brüssel, 19. juuli 2006 Komisjoni nimel asepresident Günter VERHEUGEN

(1) EÜT L 262, 27.9.1976, lk 169. Direktiivi on viimati muudetud komisjoni direktiiviga 2005/80/EÜ (ELT L 303, 22.11.2005, lk 32).